- Ninge
- <
- 147
- >

147
1 Da pirlat no Watong.
I bilai saakit at bia da pirlat no udahat God ma ra ninge.
Da kap ta gungunuama ing da tar no pirhakasing nong i takodas bia da tar tana.
2 Lo 30:3; Ais 11:12; 56:8; Ese 39:28No Watong i hatur habaling Ierusalem.
I lamus hulungan ira Israel ing diet gate kis tapaka hoing ra karabus.
3 I hamaram diet ing diet tapunuk,
ma i pulus timaan ira udiet unien.
4 Ais 40:26I te lik tar bia aise tiding bakut na pakile,
ma i te pas bakut tar ira hinsa diet.
5 Ais 40:28A tamat saakit no udahat Watong ma no uno dadas i manga tamat.
Pai tale bia da was no uno minmintot kanong i tamat saakit.
6 No Watong i sukal haut diet ing di helar ta diet,
iesen i se hasur ira ut na sakena taar tano pise.
7 Dahat na tanga tahut tano Watong ma ra ninge.
Da ting no gita uram hono udahat God.
8 Jop 38:26,27I kasar no mawe ma ra bahuto.
I tabar no ula hanuo ma ra bata
ma i gil no pitoka gi kubur ta ira uladih.
9 Jop 38:41; Mt 6:26I tabar ira bulumakau ma ra nian
ma ira nat na maan mah ing diet na tataau.
10 Nng 33:17,18No uno gungunuama pai iakaike tano dadas ta ira hos,
huo mah, ira dadas ta ira umri pai haguama ie.
11 No Watong i guama ta diet ing diet burtei,
diet at ing diet bul ira udiet nurnuruan tano uno harmarsai nong pa na pataam.
12 Muat me Ierusalem, i tahut bia muat na pirhakasing no Watong.
Masa, muat me Saion, muat na pirlat no numuat God.
13 Neh 3:3; 7:3Kanong warah, i hadadas ira matanangaas ta ira balo tano numuat pise na hala,
ma i haidane muat ing muat kis kaia ta iakano pise na hala.
14 I bale no malum tano numuat katon na pise bakut,
ma i tabar hahos muat ma ra bilai na wit.
15 I tule se ira uno nianga ukai hono ula hanuo
ma asa ing i tange i hilau gasien.
16 Jop 38:29I palase no sinow hoing tiga pupulus
ma i se harbasiane ira ais taar tano pise hoing ra tahuna iaah.
17 Jop 37:9,10I se hasur ira uno bata na ais hoing ra pat na wana.
Sige i tale be na petlaar no tamat na madohon i tule sei?
18 I tule no uno nianga ma ira ais i pola.
I puuh hatatik ira dadaip ma ira taah i saal.
19 Mal 4:4I te hamines ira uno nianga tano huntunaan tane Iakop.
I te tar kaike ra hartula ma ira uno harkurai taar ta diet ira Israel.
20 Lo 4:7,8,32-34; Rm 3:1,2Pai gil baak huo ta ira mes na hunhuntunaan.
Diet pai nunure ira uno harkurai.
Da pirlat no Watong.

- Ninge
- <
- 147
- >

147:2: Lo 30:3; Ais 11:12; 56:8; Ese 39:28

147:4: Ais 40:26

147:5: Ais 40:28

147:8: Jop 38:26,27

147:9: Jop 38:41; Mt 6:26

147:10: Nng 33:17,18

147:13: Neh 3:3; 7:3

147:16: Jop 38:29

147:17: Jop 37:9,10

147:19: Mal 4:4

147:20: Lo 4:7,8,32-34; Rm 3:1,2

© 1997-2018 Wycliffe Bible Translators, Inc.